Exposicions, cicles homenatges o cinema juvenil es donen cita esta setmana en el Novembre Negre
10 de novembre 2020

El festival de cinema negre de Sagunt, Novembre Negre (NN), continua esta setmana amb una programació replena d'activitats gratuïtes relacionades amb el gènere _noir_.

D'una banda, en esta edició NN ret **homenatge a Martin Scorsese**, un dels cineastes que més ha contribuït al gènere amb algunes obres mestres com _U dels nostres_ (_Goodfellas_, els EUA, 1990), _Casino_ (els EUA, 1995), _Taxi Driver_ (els EUA, 1976) o més recentment _L'Irlandés_ (The Irishman, els EUA, 2019). De l'11 de novembre al 12 de desembre, en horari de vesprades a partir de les 18 hores, la Sala d'Exposicions del Casal Jove acollirà l'exposició _Inside Martin Scorsese_ que a través dels cartells i fotografies de les seues pel·lícules i de la informació extreta de les seues pròpies memòries, el festival dedica un espai al geni italo-americà del cinema. 

  

![](/media/woefgw0k/86c_meanstreets.jpg)  
 

A més, dimecres, 11 de novembre, a les 19 hores es projectarà en el Casal Jove _Malas Calles_ (_Mean Streets_, els EUA, 1973) una de les seues obres mestres nominada a Millor Guió Original de Drama pel Sindicat de Guionistes. La cinta, protagonitzada per Robert de Niro, Amy Robinson i David Proval, entre d’altres, narra com el jove italo-americà Charlie, interpretat per Harvey Keitel, tracta d'ascendir en la màfia novaiorquesa de 1972, però este ascens es veu obstaculitzat pel seu sentiment de responsabilitat cap al seu imprudent amic, Johnny Boy (de Niro). La projecció serà en versió original subtitulada en castellà i l'entrada serà lliure amb aforament limitat i mesures de seguretat sanitàries.

La selecció de **Cinema Negre** vindrà esta setmana de la mà de la cinta _La carga_ (_Teret_, Sèrbia, 2018) dijous, 12 de novembre, i de _El traidor_ (_Il Traditore_, Itàlia, 2019), divendres, 13 de novembre, totes dos a les 19 hores en el Casal Jove i en VOSE amb entrada serà lliure i aforament limitat amb mesures de seguretat sanitàries.

La primera conta la vida de Vlada, un conductor de camió congelador durant el bombardeig de Sèrbia per part de les forces de l'OTAN en 1999. El seu últim encàrrec consistix a transportar una misteriosa càrrega des de Kosovo fins a Belgrad, a través d'un territori desconegut per a ell, inhòspit i perillós, en un país devastat per la guerra. Vlada no vol saber què és el que transporta, però la seua mercaderia es convertirà a poc a poc en la seua càrrega. Esta cinta va ser seleccionada a concurs en el Festival de Gijón de 2018.

La segona està ambientada en la guerra entre els caps de màfia siciliana de principis dels 80 del segle passat. Tommaso Buscetta, un home fet a si mateix, decidix fugir per a amagar-se al Brasil. Els seus fills són assassinats mentre ell es veu incapaç de fer res per a impedir-ho. Quan és extradit per la justícia brasilera, Buscetta pren una decisió totalment inesperada tant per a ell com per a tots els que el coneixien: decidix reunir-se amb el jutge Giovanni Falcone, traint així el jurament que va realitzar amb la Cosa Nostra. La cinta va obtindre 6 premis David de Donatello en 2020, de 18 nominacions, així com va estar nominada als César a Millor Pel·lícula Estrangera i seleccionada en el Festival de Cannes.  

  

![](/media/mgnd0vir/89c_conan.jpg)  
 El dissabte 14 de novembre, la programació del festival es multiplica amb diverses activitats. D'una banda, el cicle de **Cinema Jove** vindrà de la mà del director i guionista d'animació japonés Yuzuro Tachikawa, amb la projecció, en el Casal Jove a les 11.30 hores i en castellà, de _Detective Conan: el caso zero_ (_Meitantei Conan Zero no Shikkōnin_, el Japó, 2018), el vint-i-dosé llargmetratge de la sèrie d'_anime_ i manga Detective Conan. En la badia de Tòquio, el recent inaugurat complex turístic i centre de convencions Edge of Ocean prepara la pròxima fira. L'1 de maig, abans de la cerimònia d'obertura, més de 22 000 agents de policia estan vigilant l'edifici quan per sorpresa es produix una explosió a gran escala. Durant l'explosió es troba Tooru Amuro, cap de la policia nacional de Seguretat Pública. El detectiu més famós del Japó, el detectiu Conan, haurà de resoldre un altre nou cas i trobar el culpable. La cinta va estar seleccionada en 2018 per al Festival Internacional de Cinema Fantàstic de Catalunya de Sitges. L’entrada serà lliure amb aforament limitat i mesures de seguretat sanitàries.

D'altra banda, el NN retrà homenatge al mestre alemany Fritz Lang i a la seua obra mestra _M_ (Alemanya, 1931) amb l’espectacle **Audiovisual** _(M)iedo_ de la mà del grup Mecánica Clásica i de l'artista Vic Pereiró. NN presenta l'estrena mundial d'esta experiència audiovisual on els sons electrònics experimentals interpretats en directe es combinen amb un remescla audiovisual del metratge original fonent-se en una relectura contemporània i única del clàssic de Fritz Lang.

 ![](/media/vdlgb55s/89c_m.jpg)  
  

Mecánica Clásica és un suggestiu projecte de so electrònic experimental, nucleat per integrants d'alguns dels projectes electrònics valencians més interessants, com Güiro Meets Russia o Polígon Hindú Astral i l'experimentació inquieta de Negro o Mental Signals. Amb la seua música, conduixen els sons a diferents altituds. Des d'espais còsmics, on guitarres experimentals emboliquen seqüències de sintetitzador, fins a territoris impactats per sòlids de percussió irregular. Per a poder gaudir d'esta experiència, serà necessari reservar invitació en [notikumi](https://www.notikumi.com/2020/11/14/miedo-mecanica-clasica-y-vic-pereiro-homenajean-m-de-fritz-lang?lang=ca).

A més, el mateix dissabte s'obrirà al públic **l'exposició** _Clàssics moderns del ‘noir’ televisiu_, una mostra d'algunes de les sèries que van impulsar la revolució en la televisió propiciada per les plataformes i sobretot amb la nova ona de ficció a partir d'un grup incontestable de grans sèries. Per a esta exposició s'han seleccionat cinc grans títols relacionats amb el gènere _noir_, així com els creadors que hi van deixar la seua empremta: _The Sopranos_ i David Chase, _The Wire_ i David Simon, _Breaking Bad_ i Vince Gilligan, _True Detective_ i Nick Pizzolato, _Boardwalk Empire_ i Terence Winter. La mostra estarà exposada en el corredor aulari del Casal Jove fins al 15 de gener en l'horari d'obertura del centre. ![](/media/0dub3lzy/86c_8mujeres.jpg)  

  

Finalment, diumenge, 15 de novembre¸ a les 19 hores, el cicle **Fanny Ardant** homenatjarà esta actriu francesa amb la projecció, en castellà, de _Ocho mujeres_ (_8 femmes_, França 2002) de François Ozon, en el Centre Cultural Mario Monreal, que transportarà el públic als anys 50 del segle XX. Una gran mansió burgesa en ple camp, on s'estan fent els preparatius per a festejar el Nadal, es produix un drama: l'amo de la casa és assassinat, Evidentment, la culpable ha de ser una de les huit dones que estan a la casa. Comença llavors una llarga jornada d'investigació, jalonada de discussions, traïcions i revelacions, que porta a la conclusió que cadascuna d'elles té les seues raons i guarda secrets insospitats. Esta cinta va estar nominada a 12 premis César en 2002 i va obtindre l'Ós de Plata en el Festival de Berlín del mateix any. L’entrada serà lliure amb aforament limitat i mesures de seguretat sanitàries.

El festival NN, organitzat per la Regidoria de Joventut i Infància, amb la col·laboració de la Regidoria de Cultura, l'Associació Cultural Nautilus el Cinema Club Pezenelagua i l'Associació Cultural Phillip & Sam, continuarà durant tot novembre amb més activitats relacionades amb el gènere _noir_.

*   [](http://www.facebook.com/sharer.php?u=https://aytosagunto.es/va/actualitat/exposicions-cicles-homenatges-o-cinema-juvenil-es-donen-cita-esta-setmana-en-el-novembre-negre/ "Facebook")
*   [](http://twitter.com/share?url=https://aytosagunto.es/va/actualitat/exposicions-cicles-homenatges-o-cinema-juvenil-es-donen-cita-esta-setmana-en-el-novembre-negre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/exposicions-cicles-homenatges-o-cinema-juvenil-es-donen-cita-esta-setmana-en-el-novembre-negre/ "Linked In")
*   [](mailto:?body=https://aytosagunto.es/va/actualitat/exposicions-cicles-homenatges-o-cinema-juvenil-es-donen-cita-esta-setmana-en-el-novembre-negre/)